Maksim Borodin

Maksim Borodin (; 1985/6 – 15. huhtikuuta 2018 Jekaterinburg) oli venäläinen tutkiva journalisti.
Borodin oli "Novyi denin" toimittaja. Hän oli paikallisesti tunnettu vankiloihin ja viranomaisten korruptioon kohdistuneesta raportoinnista. Kansallista huomiota hän sai Wagner-ryhmää koskeneella uutisoinnillaan. Borodin tutki myös poliittisia skandaaleja, jotka liittyivät muun muassa Nastja Rybkan Aleksei Navalnyin videolla esittämiin väitteisiin. Helmikuussa 2018 Borodin kirjoitti Oleg Deripaskasta, jota Navalnyi syytti laittomasti saatujen rahojen siirrosta tileille Venäjän ulkopuolelle.
Borodin kirjoitti elokuussa 2017 "Matilda"-elokuvasta, jonka Venäjän ortodoksikirkko tuomitsi siitä, miten se käsitteli Nikolai II:n yksityiselämää. Borodin kertoi joutuneensa metalliputkella pahoinpidellyksi "Matilda"-elokuvaa koskeneen haastattelun jälkeen. Borodin kirjoitti kuolemaansa edeltäneinä viikkoina Wagner-ryhmän jäsenistä, jotka saivat surmansa Syyriassa 7. helmikuuta ilmeisesti osallistuttuaan Syyrian hallintoa tukeneiden taistelijoiden hyökkäykseen Yhdysvaltojen tukemien Syyrian demokraattisten voimien päämajaan Dayr al-Zawrin maakunnassa. Mike Pompeon mukaan kuolleita venäläisiä palkkasotilaita oli parisataa. Venäjä myönsi viikkoja myöhemmin kymmeniä Venäjän kansalaisia kuolleen tai loukkaantuneen mutta painotti, ettei kyse ollut virallisista sotilaista. Borodin kirjoitti kolmen surmansa saaneen olleen kotoisin Sverdlovskin alueelta, näistä kahden Asbestista ja yhden Kedrovojesta.
Kuolema.
Borodin putosi viidennessä kerroksessa sijainneen asuntonsa parvekkeelta 12. huhtikuuta 2018. Hänet löydettiin vakavasti loukkaantuneena, ja hänet toimitettiin sairaalaan, jossa hän kuoli 15. huhtikuuta. Paikallisten viranomaisten mukaan tapaukseen ei todennäköisesti liittynyt rikosta. Ystävänsä, ihmisoikeusaktivisti Vjatšeslav Baškovin mukaan Borodin oli ottanut aamuyöllä 11. huhtikuuta häneen yhteyttä ja kertonut turvallisuuspalveluita edustaneiksi oletettujen henkilöiden käynnistä parvekkeella ja portaikossa.
"Novyi denin" kirjeenvaihtaja Jekaterina Norsejevan mukaan itsemurha oli erittäin epätodennäköinen, koska Borodinilla oli paljon suunnitelmia ja hänet oli määrä siirtää Moskovan-toimistoon. Päätoimittaja Polina Rumjantsevan mukaan Borodin oli ennen kuolemaansa kertonut häneen kohdistuneen tarkkailua. "Novyi den" kuitenkin julkaisi 19. huhtikuuta 2018 lausunnon, jonka mukaan ei ollut syytä olla uskomatta Venäjän tutkintakomitean johtopäätöstä kuoleman johtumisesta ”traagisesta tapahtumasta”. Committee to Protect Journalists huomautti, että myös muita arkaluonteisia aiheita tutkineita toimittajia oli kuollut Venäjällä epäselvissä olosuhteissa. Committee to Protect Journalists vaati perusteellista tutkintaa samoin kuin Euroopan turvallisuus- ja yhteistyöjärjestön Harlem Désir, joka piti kuolemantapausta vakavasti huolestuttavana.
Samana päivänä, jona Borodin putosi parvekkeelta, toinen paikallislehden toimittaja Jekaterinburgissa joutui pahoinpidellyksi.
Borodinin kuolintapaan liitetään defenestraatio-ilmiö, ikkunasta ulos heittäminen, jolla on perinteitä 1600-luvulta asti, ensin Böömin kuningaskunnasta Prahasta, mutta nyttemmin ilmiö keskittynyt Venäjälle.